એકદમ ડઘાઇ ગયેલો પ્રજાજન એટલું બોલ્યો...‘‘પેટ્રોલના ભાવ.....’’ કે તરત જેટલી એકદમ વચ્ચે કૂદી પડ્યા. ‘‘ અરે એ જ તો ચોરીનો બહુ મોટો દાખલો છે. તને ખબર છે કે આ રાહુલ ને બધા કોંગ્રેસીઓ પેટ્રોલ અને ડીઝલના ભાવવધારા ને નબળા રૂપિયા વિશે આટલું બધું બોલબોલ કરે છે એ બધાં અમારાં ચાર વર્ષ પહેલાંના ભાષણોની બેઠી કોપી છે. અમે તો કહીએ જ છીએ કે આ આખું ખાનદાન જ ચોર છે. બોલ ચાર વર્ષ પહેલાં અમે લોકો પણ પેટ્રોલ અને ડીઝલના ભાવવધારા સામે ધરણા કરતા હતા, નિવેદનો કરતા હતા, ભાષણો કરતા હતા, બંધના એલાનો આપતા હતા. ત્યારના અમારાં ભાષણો અને કાર્યક્રમો આ કોંગ્રેસીઓ બેઠા ચોરી રહ્યા છે, હવે તો તને ખ્યાલ આવી ગયો ને કે આ લોકો કેવા ચોર છે. ’’